Национални парк Памукале

Национални парк Памукале (турски: Памучна палата) єдинствени комплекс минералних жридлох у югозаходней Турскей, нєдалєко од варошу Денизлия. Обласц ше состої зоз цеплих жридлох води и вапнянїкових седрох (препреченьох) нєзвичайней форми и плїтких терасових базенох хтори настали зоз прелїваньом води и ушедованьом минералох. Над купалїщами (лїчилїщами) бул збудовани антични варош Хиєраполис у II вику старей ери. У тим варошу ша находза остатки купальньох, храмох и других старогреческих и староримских памятнїкох, як и ориґиналних вчасних християнских будинкох, так же варош вєдно зоз купалїщами Памукале, 1988. року уписани на Унескову лїстину шветовей културней скарбнїци.Тото подруче ше находзи у долїни рики Мендерес зоз умерену климу през цали рок. Длугоке є коло 2 000, а широке 600 метери, на 160 метери надморскей висини. Коло 2 милиони туристох рочнє нащиви тот национални парк. У националним парку Памукале єст 17 жридла води температури од 35 до 100 ступнї. Вода ше зоз жридлох прелїва по длужини од коло 320 метери по схилох, а потим ше прелїва зоз єдней тераси до другей. Калций-карбонат ше у води ушедує и настава вапнянїк, а угльо-диоксид ше ошлєбодзує. Лїковитосц води През тисячи роки, минерали були важни фактори у твореню базенох зоз воду у националним парку Памукале. Дзекуюци калций-карбонату, калций-сулфату, маґнезиюму, желєзу, солї и другим минералом вода позната у швеце по лїковитих свойствох. Леґенда Нєдалєко од валалу Памукале жила нєкрасна дзивка. Була барз забанована прето же ше нїкому нє пачела, пару нє могла найсц, та ришела одняц себе живот. Розчарована, скочела зоз найвисшей тераси (каскади) до води. Наздавала ше же скончи живот, алє ше зачирела, маґична вода змила шицки бриґи и як красавица виплївала на поверхносц води. Пан Денизлия бул обчаровани зоз єй красу, залюбел ше до нєй и нєодлуга ше винчали... Ґалерия Литература Marko Kataneo – Jasmina Trifoni, Svetska baština pod zaštitom UNESKA, prirodni rezervati, Izdavač Pravoslavna reč, Novi Sad, 2007. godina, strana 132, 133 Вонкашнї вязи TURSKA - PAMUKALE,umetnostputovanja.rs Palata od „pamuka”, www.euronews.rs Референци